Arkadi Popov

Arkadi Popov (sündinud 30. oktoobril 1971) on Eesti arst ja tervishoiujuht. Ta on Lääne-Tallinna Keskhaigla juhatuse esimees ning endine Põhja-Eesti Regionaalhaigla kiirabikeskuse juhataja. Koroonapandeemia alguses Eestis oli ta Terviseameti kriisistaabi hädaolukorra meditsiinijuht.

Haridus
Ta on õppinud Tartu Ülikoolis arstiteadust (lõpetas ravi eriala 1995. aastal) ja Peterburis psühholoogiat.

Töö
Popovi juhtimisel algatati Eestis telemeditsiini projekt, mis vahendab arstiabi üle interneti maale, väikesaartele ja kiirabiautodesse.

2019. aastal alustati Popovi eestvedamisel projekti Kopter, mille raames saadetakse liiklusõnnetuses raskelt vigastada saanud kannatanule appi PPA helikopter reanimobiilibrigaadiga ning patsient toimetatakse sündmuskohalt otse Põhja-Eesti traumakeskusse, mis võimaldab säästa kuni 45 minutit aega. Regionaalhaigla reanimobiilid hakkasid esimestena Eestis kasutama haiglaeelselt vereprodukte ja ultrahelidiagnostikat.

Popov on korraldanud mitmeid kriisiõppusi. Näiteks 2006. aastal organiseeris ta õppuse "Pandora", kus harjutati Regionaalhaiglas valla pääsenud nakkushaiguse isoleerimist ning tõkestamist. Selle käigus kirjutati Regionaalhaigla jaoks kriisiplaan, mis sai peaaegu valmis. 2019. aastal harjutati tema käe all Ebola pandeemia käsitlemist. Sama aasta septembris korraldas Popov haiglatele suurõnnetuse õppuse "Pattaya tuul", kus harjutati reageerimist ohtliku viirusnakkuse levikule Aasiast Eestisse. Jälgides korooniaviiruse levikut Hiinas (enne kui see rahvusvahelise pandeemia mõõtmed võttis) ja nähes Wuhanis toimuvat hea kriisisimulatsiooni stsenaariumina, kavandas ta 2020. aasta sügisesse "Pattaya tuule" jätkuõppust nimega "Wuhani vaikus". Sealt pärinev viirus jõudis aga Eestisse päriselt kohale juba enne plaanitud õppust.

24. märtsil 2020 määrati Popov ametisse terviseameti kriisistaabi hädaolukorra meditsiinijuhina. Terviseametile alluva meditsiinijuhi kohal oli tema ülesanne kuni 9. juunini koordineerida Eesti raviasutuste tegevust hädaolukorra vältel üle Eesti ning tal oli õigus anda korraldusi tervishoiuteenuste ümberkorraldamiseks.

Alates 5. detsembrist 2020 juhib ta Lääne-Tallinna Keskhaiglat. 

Arkadi Popov on Eesti Erakorralise Meditsiini Arstide Seltsi (2012. aastast) ja mittetulundusühingu Eesti Kiirabiliit (2015. aastast) juhatuse liige.

Popov mängis Ilmar Raagi mängufilmis "Kertu" kiirabimeeskonna juhti.

Tegevus poliitikas
2021. aasta kohaliku omavalitsuse volikogude valimistel kandideeris Popov Keskerakonna nimekirjas ja valiti 2438  häälega Tallinna linnavolikogu liikmeks.

Ta kandideeris 2023. aasta valimistel Riigikokku, kogus valimisringkonnas nr 3 (Tallinna Mustamäe ja Nõmme linnaosad) 1488 häält ning ei osutunud valituks.

Tunnustus
 2020 – Tallinna Lastehaigla kolleegipreemia koostöö käivitamise eest Lastehaigla ja PERHi erakorralise meditsiini osakonna ja kiirabi vahel
 2020 – aasta kodanik
 2020 – Postimehe aasta inimene
 2020 – Pressisõber
 2020 – Ene Hioni Fondi stipendium
 2021 – Eesti Punase Risti III klassi teenetemärk
 2021 – Tallinna teenetemärk 
 2022 - Harjumaa teenetemärk

Teoseid
 Aleksander Sipria, Vassili Novak, Aire Veber, Arkadi Popov, Veronika Reinhard, Georgi Slavin. "Out-of-hospital resuscitation in Estonia: a bystander-witnessed sudden cardiac arrest". European Journal of Emergency Medicine, vol. 13, issue 1, pp. 14-20, 1 February 2006
 Raul Adlas, Andras Laugamets, Pille Tammpere, Raul Jalast, Riho Männik, Monika Grauberg, Arkadi Popov, Andrus Lehtmets, Margus Kamar, Riina Räni, Veronika Reinhard, Ülle Jõesaar, Marius Kupper, Ahti Varblane, Marko Ild, Katrin Koort. "Erakorralise meditsiini tehniku käsiraamat". Tallinn 2014

Viited

Välislingid
 Ingrid Veidenberg Arkadi Popov: elustasin 15-aastaselt oma kliinilises surmas ema ja otsustasin – ma võiksin olla arst EPL, 17. aprill 2020
 Kirsti Vainküla. Aasta inimene valitud! 17 põhjust, miks eriolukorra haiglatsaar Arkadi Popov on selle kevade parim inimene Eestis Eesti Ekspress, 2. aprill 2020
 Kirsti Vainküla. Hädaolukorra meditsiinijuht Arkadi Popov: juunikuuks võiks olukord olla normaliseerunud ainult ühel juhul, kui... Eesti Ekspress, 25. märts 2020
 Terviseameti kriisistaabiga liitus Regionaalhaigla kiirabikeskuse juhataja dr Arkadi Popov PERHi pressiteade, 24. märts 2020
 https://etvpluss.err.ee/1133596/istorii-uspeha

Eesti arstid
Tartu Ülikooli arstiteaduskonna vilistlased
Aasta kodanikud
Eesti Punase Risti III klassi teenetemärgi kavalerid
Sündinud 1971